Οδυσσέας Ελύτης

Ο **Οδυσσέας Ελύτης** (λογοτεχνικό ψευδώνυμο του **Οδυσσέα Αλεπουδέλη**, Ηράκλειο Κρήτης, 2 Νοεμβρίου 1911 - Αθήνα, 18 Μαρτίου 1996) ήταν ένας από τους σημαντικότερους Έλληνες ποιητές, μέλος της λογοτεχνικής γενιάς του '30. Βραβεύτηκε το 1960 με το Κρατικό Βραβείο Ποίησης και το 1979 με το βραβείο Νόμπελ Λογοτεχνίας, ο δεύτερος μέχρι σήμερα Έλληνας που τιμήθηκε με βραβείο Νόμπελ Λογοτεχνίας. 

Γνωστότερα ποιητικά του έργα είναι τα *[[Το Άξιον Εστί (ποίημα)|Άξιον εστί]]*, ο *[[Ήλιος ο πρώτος]]* και οι *[[Προσανατολισμοί]]*. Διαμόρφωσε ένα προσωπικό ποιητικό ιδίωμα και θεωρείται ένας από τους ανανεωτές της ελληνικής ποίησης. Πολλά ποιήματά του μελοποιήθηκαν, ενώ συλλογές του έχουν μεταφραστεί μέχρι σήμερα σε πολλές ξένες γλώσσες. Το έργο του περιλαμβάνει ακόμα μεταφράσεις ποιητικών και θεατρικών έργων. Υπήρξε μέλος της Διεθνούς Ένωσης Κριτικών Έργων Τέχνης και της Ευρωπαϊκής Εταιρείας Κριτικής, αντιπρόσωπος στις Rencontres Internationales της Γενεύης και Incontro Romano della Cultura της Ρώμης.

## Βιογραφία
### Νεανικά χρόνια

Ο Οδυσσέας Ελύτης γεννήθηκε στις 2 Νοεμβρίου του 1911 στο Ηράκλειο της Κρήτης. Ήταν το τελευταίο από τα έξι παιδιά του Παναγιώτη Αλεπουδέλη και της Μαρίας Βρανά. Ο πατέρας του καταγόταν από τον συνοικισμό Καλαμιάρη της Παναγιούδας Λέσβου και είχε εγκατασταθεί στην πόλη του Ηρακλείου από το 1895, όταν σε συνεργασία με τον αδελφό του ίδρυσε ένα εργοστάσιο σαπωνοποιίας και πυρηνελαιουργίας. Το παλαιότερο όνομα της οικογένειας Αλεπουδέλη ήταν Λεμονός, και αργότερα μετασχηματίστηκε σε Αλεπός. Η μητέρα του καταγόταν από τον Παππάδο της Λέσβου.

Το 1914 ο πατέρας του μετέφερε τα εργοστάσιά του στον Πειραιά και η οικογένεια εγκαταστάθηκε στην Αθήνα. Ο Οδυσσέας Ελύτης εγγράφηκε το 1917 στο ιδιωτικό σχολείο Δ. Ν. Μακρή, όπου φοίτησε για επτά χρόνια, έχοντας μεταξύ άλλων δασκάλους του τον Ι.Μ. Παναγιωτόπουλο και τον Ιωάννη Θ. Κακριδή. Τα πρώτα καλοκαίρια της ζωής του τα πέρασε στην Κρήτη, τη Λέσβο και τις Σπέτσες. Τον Νοέμβριο του 1920, μετά την πτώση του Ελευθερίου Βενιζέλου, η οικογένειά του αντιμετώπισε διώξεις, εξαιτίας της προσήλωσής της στις βενιζελικές ιδέες. Ο ίδιος ο Βενιζέλος είχε στενές σχέσεις με την οικογένεια και είχε φιλοξενηθεί συχνά στην οικία της στο κτήμα του Ακλειδιού. Αποκορύφωμα των διώξεων που γνώρισε η οικογένειά του ήταν η σύλληψη του πατέρα του. Το 1923 ταξίδεψε οικογενειακώς στην Ευρώπη, επισκεπτόμενος την Ιταλία, την Ελβετία, τη Γερμανία και τη Γιουγκοσλαβία. Στη Λωζάνη ο ποιητής είχε την ευκαιρία να γνωρίσει από κοντά τον εξόριστο, μετά την πτώση του, Ελευθέριο Βενιζέλο.

225px|μικρογραφία|Η οικογένεια Αλεπουδέλη το 1917. Ο Οδυσσέας είναι το μικρό αγόρι στην άκρη αριστερά. Από τη φωτογραφία απουσιάζει η μεγάλη αδελφή του Μυρσίνη, η οποία πέθανε το 1918 σε ηλικία 20 ετών από την επιδημία της ισπανικής γρίπης.
Το φθινόπωρο του 1924 εγγράφηκε στο Γ΄ Γυμνάσιο Αρρένων Αθηνών και συνεργάστηκε στο περιοδικό *[[Η Διάπλασις των Παίδων]]*, χρησιμοποιώντας διάφορα ψευδώνυμα. Όπως ο ίδιος ομολογεί, πρωτογνώρισε τη νεοελληνική λογοτεχνία, αυτός ο θρεμμένος με παγκόσμια έργα του πνεύματος, που ξόδευε όλα του τα χρήματα αγοράζοντας βιβλία και περιοδικά. Εκτός από την ενασχόλησή του με τη λογοτεχνία, ασχολήθηκε ενεργά με ορειβατικές εκδρομές στα βουνά της Αττικής και, αντιδρώντας στη διάθεσή του για διάβασμα, στράφηκε στον αθλητισμό. Ακόμη και τα βιβλία που αγόραζε έπρεπε να έχουν σχέση με την ελληνική φύση: Δημήτριος Καμπούρογλου, Κώστας Πασαγιάννης, Στέφανος Γρανίτσας κι ένας τρίτομος *Οδηγός της Ελλάδος*. Το 1925 πέθανε ο πατέρας του. Την άνοιξη του 1927 μία υπερκόπωση και μία αδενοπάθεια τον ανάγκασαν να εγκαταλείψει τις φίλαθλες τάσεις του καθηλώνοντάς τον στο κρεβάτι για περίπου τρεις μήνες. Ακολούθησαν ελαφρά συμπτώματα νευρασθένειας και περίπου την ίδια περίοδο στράφηκε οριστικά προς τη λογοτεχνία, γεγονός που συνέπεσε με την εμφάνιση αρκετών νέων λογοτεχνικών περιοδικών, όπως η *[[Νέα Εστία]]* και τα *[[Ελληνικά Γράμματα (περιοδικό)|Ελληνικά Γράμματα]]*.

Το καλοκαίρι του 1928 πήρε το απολυτήριο του γυμνασίου με βαθμό 73/11. Μετά από πιέσεις των γονέων του, αποφάσισε να σπουδάσει χημικός, ξεκινώντας ειδικά φροντιστήρια για τις εισαγωγικές εξετάσεις του επόμενου έτους. Την ίδια περίοδο ήρθε σε επαφή με το έργο του Κωνσταντίνου Καβάφη και του Ανδρέα Κάλβου ανανεώνοντας τη γνωριμία του με τη θελκτική αρχαία λυρική ποίηση. Παράλληλα ανακάλυψε το έργο του Πωλ Ελυάρ και των Γάλλων υπερρεαλιστών, που επέδρασαν σημαντικά στις ιδέες του για τη λογοτεχνία, και τον «*ανάγκασαν να προσέξ*[*ει*]* κι αδίστακτα να παραδεχτ*[*ει*]* τις δυνατότητες που παρουσίαζε, στην ουσία της ελεύθερης ενάσκησης της, η λυρική ποίηση*».

### Λογοτεχνία
Κάτω από την επίδραση της λογοτεχνικής του στροφής, παραιτήθηκε από την πρόθεση να ασχοληθεί με τη χημεία και το 1930 εγγράφηκε στη Νομική Σχολή της Αθήνας. Όταν το 1933 ιδρύθηκε στο Πανεπιστήμιο η «Ιδεοκρατική Φιλοσοφική Ομάδα», με τη συμμετοχή των Κωνσαντίνου Τσάτσου, Παναγιώτη Κανελλόπουλου, Ιωάννη Θεοδωρακόπουλου και Ιωάννη Συκουτρή, ο Ελύτης ήταν ένας από τους εκπροσώπους των φοιτητών, συμμετέχοντας στα «Συμπόσια του Σαββάτου» που διοργανώνονταν. Την ίδια εποχή μελέτησε τη σύγχρονη ελληνική ποίηση του Καίσαρος Εμμανουήλ (τον *Παράφωνο Αυλό*), τη συλλογή *Στου Γλιτωμού το Χάζι* του Θεοδώρου Ντόρρου, τη *Στροφή* (1931) του Γιώργου Σεφέρη και τα *Ποιήματα* (1933) του Νικήτα Ράντου. Με ενθουσιασμό συνέχισε παράλληλα τις περιπλανήσεις του στην Ελλάδα, τις οποίες περιγράφει ο ίδιος: *«Πιονιέροι αληθινοί, μέρες και μέρες προχωρούσαμε νηστικοί και αξύριστοι, πιασμένοι από το αμάξωμα μιας ετοιμοθάνατης Σεβρολέτ, ανεβοκατεβαίνοντας αμμολόφους, διασχίζοντας λιμνοθάλασσες, μέσα σε σύννεφα σκόνης ή κάτω από ανελέητες νεροποντές, καβαλικεύαμε ολοένα όλα τα εμπόδια και τρώγαμε τα χιλιόμετρα με μιαν αχορταγιά που μονάχα τα είκοσί μας χρόνια και η αγάπη μας γι' αυτή τη μικρή γη που ανακαλύπταμε, μπορούσαν να δικαιολογήσουν».*

Την ίδια περίοδο συνδέθηκε στενότερα με τον Γιώργο Σαραντάρη (1908&ndash;1941), ο οποίος τον ενθάρρυνε στις ποιητικές του προσπάθειες, όταν ακόμα ο Ελύτης ταλαντευόταν σχετικά με το αν έπρεπε να δημοσιεύσει τα έργα του, ενώ τον έφερε σε επαφή και με τον κύκλο των *[[Νέα Γράμματα|Νέων Γραμμάτων]]* (1935&ndash;1940, 1944). Το περιοδικό αυτό, με διευθυντή τον Αντρέα Καραντώνη και συνεργάτες παλιούς και νεότερους αξιόλογους Έλληνες λογοτέχνες, (όπως οι Γιώργος Σεφέρης, Γεώργιος Θεοτοκάς, Άγγελος Τερζάκης, Κοσμάς Πολίτης, Άγγελος Σικελιανός, κ.ά.) έφερε στην Ελλάδα τις σύγχρονες δυτικές καλλιτεχνικές τάσεις και γνώρισε στο αναγνωστικό κοινό κυρίως τους νεότερους ποιητές, με τη μετάφραση αντιπροσωπευτικών έργων τους ή με άρθρα κατατοπιστικά για την ποίησή τους. Έγινε το πνευματικό όργανο της γενιάς του '30 που φιλοξένησε στις στήλες του όλα τα νεωτεριστικά στοιχεία, κρίνοντας ευνοϊκά και προβάλλοντας τις δημιουργίες των νέων Ελλήνων ποιητών.

### Η παρέα στα ''Νέα Γράμματα''
Όπως ο Ελύτης αναγνωρίζει, το 1935 στάθηκε μια ιδιαίτερη χρονιά στην πνευματική πορεία του. Τον Ιανουάριο κυκλοφόρησε το περιοδικό *Νέα Γράμματα*. Τον Φεβρουάριο γνώρισε τον Ανδρέα Εμπειρίκο, που χαρακτηριστικά τον περιέγραψε: *«Ο μεγάλης αντοχής αθλητής της φαντασίας, με γήπεδο την οικουμένη ολόκληρη και διασκελισμό τον Έρωτα. Το έργο του, κάθε του καινούργιο έργο, ζωσμένο από ένα μικρό ουράνιο τόξο, είναι μια υπόσχεση προς την ανθρωπότητα, μια δωρεά που αν δεν την κρατούν ακόμα όλοι στα χέρια τους είναι αποκλειστικά και μόνον από δική τους αναξιότητα».* Τον ίδιο μήνα ο Εμπειρίκος έδωσε διάλεξη με θέμα «Υπερρεαλισμός, μια νέα ποιητική σχολή», που αποτέλεσε και την πρώτη επίσημη παρουσίαση του υπερρεαλισμού στο ελληνικό κοινό. Οι δύο ποιητές συνδέθηκαν με στενή φιλία, που κράτησε πάνω από 25 χρόνια. Τον Μάρτιο της ίδιας χρονιάς, εκτός από το *Μυθιστόρημα* του Σεφέρη, κυκλοφόρησε η ποιητική συλλογή *[[Υψικάμινος (ποίηση)|Υψικάμινος]]* του Εμπειρίκου, με ποίηση ορθόδοξα υπερρεαλιστική. Ο Ελύτης, δέκα χρόνια νεότερος, είδε να ανοίγεται μπροστά του διάπλατη μια πόρτα σε μια νέα ποιητική πραγματικότητα, όπου μπορούσε με τα δικά του εφόδια να θεμελιώσει το ποιητικό του οικοδόμημα. Το Πάσχα οι δυο φίλοι επισκέφτηκαν τη Λέσβο, όπου με τη συμπαράσταση των Μυτιληνιών ζωγράφων Ορέστη Κανέλλη και Τάκη Ελευθεριάδη ήρθαν σε επαφή με την τέχνη του λαϊκού ζωγράφου Θεόφιλου, που είχε πεθάνει έναν χρόνο πριν. 

Κατά τη διάρκεια μιας συγκέντρωσης του κύκλου των *Νέων Γραμμάτων* στο σπίτι του ποιητή Γεώργιου Κ. Κατσίμπαλη, οι παριστάμενοι κράτησαν ορισμένα χειρόγραφα του Ελύτη, με το πρόσχημα να τα μελετήσουν καλύτερα, και τα στοιχειοθέτησαν κρυφά με το ψευδώνυμο «Οδυσσέας Βρανάς», με στόχο τη δημοσίευσή τους, παρουσιάζοντάς τα αργότερα στον ίδιο τον Ελύτη. Αυτός αρχικά ζήτησε την απόσυρσή τους απευθύνοντας ειδική επιστολή στον Κατσίμπαλη, ωστόσο τελικά πείστηκε να δημοσιευτούν αποδεχόμενος το επίσης ψευδώνυμο «Οδυσσέας Ελύτης». 

Η δημοσίευση των πρώτων ποιημάτων του στα *Νέα Γράμματα* έγινε τον Νοέμβριο του 1935, στο 11ο τεύχος του περιοδικού. Ο Ελύτης δημοσίευσε επίσης μεταφράσεις ποιημάτων του Ελυάρ και στο προλογικό του άρθρο παρουσιάζει τον δημιουργό τους ως τον ποιητή που *«ό,τι γράφει φτάνει αμέσως στην καρδιά μας, μας χτυπάει κατάστηθα σαν κύμα ζωής άλλης, βγαλμένης από το άθροισμα των πιο μαγικών ονείρων μας»*. 

Το 1936, στην «Α΄ Διεθνή Υπερρεαλιστική Έκθεση των Αθηνών», ο Ελύτης παρουσίασε ζωγραφικούς πίνακες με την τεχνική της χαρτοκολλητικής (collage). Εκείνη τη χρονιά, η ομάδα των νέων λογοτεχνών ήταν πιο στέρεη και μεγαλύτερη. Ο Ελύτης γνωρίστηκε επίσης με τον ποιητή Νίκο Γκάτσο, που μερικά χρόνια αργότερα τύπωσε την υπερρεαλιστική *[[Αμοργός (ποίηση)|Αμοργό]]*. Το 1937 υπηρέτησε τη στρατιωτική του θητεία στη Σχολή Εφέδρων Αξιωματικών στην Κέρκυρα, αλληλογραφώντας παράλληλα με τον Νίκο Γκάτσο και τον Γιώργο Σεφέρη, που βρίσκονταν στην Κορυτσά. Λίγο μετά την απόλυσή του, τον επόμενο χρόνο, ο Μήτσος Παπανικολάου δημοσίευσε το άρθρο «Ο ποιητής Οδυσσέας Ελύτης» στα *Νέα Γράμματα*, το οποίο συνέβαλε στην καθιέρωσή του. 

Το 1939 εγκατέλειψε οριστικά τις νομικές σπουδές και, μετά από αρκετές δημοσιεύσεις ποιημάτων του σε περιοδικά, τυπώθηκε η πρώτη του ποιητική συλλογή με τίτλο *Προσανατολισμοί*. Τον επόμενο χρόνο, μεταφράστηκαν για πρώτη φορά ποιήματά του σε ξένη γλώσσα, όταν ο Σαμουέλ Μπω Μποβύ *(Samuel Baud Bovy)* δημοσίευσε ένα άρθρο για την ελληνική ποίηση στο ελβετικό περιοδικό *Formes et Couleurs*.

### Στο Αλβανικό μέτωπο

Με την έναρξη του πολέμου του 1940, ο Ελύτης κατατάχθηκε ως ανθυπολοχαγός στη Διοίκηση του Στρατηγείου Α΄ Σώματος Στρατού. Στις 13 Δεκεμβρίου 1940 μετατέθηκε στη ζώνη πυρός και στις 26 Φεβρουαρίου του επόμενου χρόνου μεταφέρθηκε με σοβαρό κρούσμα κοιλιακού τύφου στο Νοσοκομείο Ιωαννίνων. Στη διάρκεια της Κατοχής υπήρξε ένα από τα ιδρυτικά μέλη του «Κύκλου Παλαμά», που ιδρύθηκε στις 30 Μαΐου του 1943. Εκεί, την άνοιξη του 1942 παρουσίασε το δοκίμιό του «Η αληθινή φυσιογνωμία και η λυρική τόλμη του Α. Κάλβου». 

Τον Νοέμβριο του 1943 εκδόθηκε η συλλογή *Ο Ήλιος ο πρώτος* μαζί με τις *Παραλλαγές πάνω σε μια αχτίδα*, σε 6.000 αριθμημένα αντίτυπα, ένας ύμνος του Ελύτη στη χαρά της ζωής και στην ομορφιά της φύσης. Στα *Νέα Γράμματα* που άρχισαν να επανεκδίδονται το 1944, δημοσίευσε το δοκίμιό του «Τα κορίτσια», ενώ από το 1945 ξεκίνησε η συνεργασία του με το περιοδικό *Τετράδιο* μεταφράζοντας ποιήματα του Φεντερίκο Γκαρθία Λόρκα και παρουσιάζοντας σε πρώτη δημοσίευση το ποιητικό του έργο *Άσμα ηρωικό και πένθιμο για τον χαμένο ανθυπολοχαγό της Αλβανίας*. Το έργο αυτό φαίνεται να συνέγραψε το 1941 ή το 1943 και, σύμφωνα με μία άποψη, το συνέθεσε για να τιμήσει τους συμπολεμιστές του στην Αλβανία ενώ, κατά άλλη, το έγραψε για τον φίλο του ποιητή Γιώργο Σαραντάρη, ο οποίος επίσης πολέμησε στην Αλβανία και πέθανε αφού μεταφέρθηκε βαριά άρρωστος στην Αθήνα. 

Ο πόλεμος του 1940 τού έδωσε την έμπνευση και για άλλα έργα, την *Καλωσύνη στις Λυκοποριές*, την *Αλβανιάδα* και τη, χαμένη οριστικά, *Βαρβαρία*. Την περίοδο 1945&ndash;1946 διορίστηκε για ένα μικρό διάστημα Διευθυντής Προγράμματος στο Εθνικό Ίδρυμα Ραδιοφωνίας, έπειτα από σχετική σύσταση του Σεφέρη, που ήταν διευθυντής του πολιτικού γραφείου του αντιβασιλέα Αρχιεπισκόπου Αθηνών Δαμασκηνού. Συνεργάστηκε επίσης με την *Αγγλοελληνική Επιθεώρηση*, όπου δημοσίευσε ορισμένα δοκίμια, την *[[Ελευθερία (εφημερίδα)|Ελευθερία]]* και την *[[Καθημερινή]]*, όπου διατήρησε ως το 1948 μια στήλη τεχνοκριτικής.

### Στην Ευρώπη
Το 1948 ταξίδεψε στην Ελβετία, για να εγκατασταθεί στη συνέχεια στο Παρίσι, όπου παρακολούθησε μαθήματα φιλοσοφίας στη Σορβόννη. Περιγράφοντας τις εντυπώσεις του από την παραμονή του στη Γαλλία, σχολίασε τα συναισθήματα και τις σκέψεις του: *«Ένα ταξίδι που θα μ' έφερνε πιο κοντά στις πηγές της μοντέρνας τέχνης, συλλογιζόμουνα. Χωρίς να λογαριάζω ότι θα μ' έφερνε συνάμα πολύ κοντά και στις παλιές μου αγάπες, στα κέντρα όπου είχαν δράσει οι πρώτοι Υπερρεαλιστές, στα καφενεία όπου είχαν συζητηθεί τα Μανιφέστα, στη Rue de l'Odeon και στην Place Blanche, στο Montparnasse και στο St. Germain des Prés»*. Στο Παρίσι υπήρξε ιδρυτικό μέλος της Διεθνούς Ένωσης Κριτικών Τέχνης *(Association Internationale des Critiques d'Art)*, ενώ είχε επίσης την ευκαιρία να γνωριστεί με τους Αντρέ Μπρετόν, Πωλ Ελυάρ, Αλμπέρ Καμύ, Τριστάν Τζαρά, Πιερ Ζαν Ζουβ, Ζουάν Μιρό και άλλους.

Με τη βοήθεια του Ελληνογάλλου τεχνοκριτικού Στρατή Ελευθεριάδη *(E. Teriade)*, που πρώτος είχε προσέξει την αξία του έργου του συμπατριώτη του Θεόφιλου, συνάντησε τους μεγάλους ζωγράφους Ανρί Ματίς, Μαρκ Σαγκάλ, Αλμπέρτο Τζιακομέτι, Τζόρτζιο ντε Κίρικο και Πάμπλο Πικάσο, για του οποίου το έργο έγραψε αργότερα άρθρα και αφιέρωσε στην τέχνη του το ποίημα «Ωδή στον Πικασσό». Το καλοκαίρι του 1950 ταξίδεψε στην Ισπανία ενώ κατά τη διάρκεια της παραμονής του στο Λονδίνο, από τα τέλη του 1950 μέχρι τον Μάιο 1951, συνεργάστηκε με το BBC πραγματοποιώντας τέσσερις ραδιοφωνικές ομιλίες. Λίγο νωρίτερα είχε ξεκινήσει τη σύνθεση του *[[Άξιον Εστί (ποίημα)|Άξιον Εστί]]*.

### Επιστροφή στην Ελλάδα

Μετά την επιστροφή του στην Ελλάδα, το 1952 έγινε μέλος της «Ομάδας των Δώδεκα», που κάθε χρόνο απένειμε βραβεία λογοτεχνίας, από την οποία παραιτήθηκε τον Μάρτιο του 1953, αλλά επανήλθε δύο χρόνια αργότερα. Το 1953 ανέλαβε και πάλι για έναν χρόνο τη Διεύθυνση Προγράμματος του Ε.Ι.Ρ. διορισμένος από την κυβέρνηση Παπάγου, θέση από την οποία παραιτήθηκε τον επόμενο χρόνο. Στο τέλος του έτους έγινε μέλος της Ευρωπαϊκής Εταιρείας Πολιτισμού στη Βενετία και μέλος του Διοικητικού Συμβουλίου του θεάτρου Τέχνης του Κάρολου Κουν.

Το 1958, μετά από μία δεκαπενταετή περίπου περίοδο ποιητικής σιωπής, δημοσιεύτηκαν αποσπάσματα από *Το Άξιον Εστί* στην *Επιθεώρηση Τέχνης*. Το έργο εκδόθηκε τον Μάρτιο του 1960 από τις εκδόσεις Ίκαρος, αν και φέρεται τυπωμένο τον Δεκέμβριο του 1959. Λίγους μήνες αργότερα απέσπασε για *Το Άξιον Εστί* το Α΄ Κρατικό Βραβείο Ποίησης. Την ίδια περίοδο εκδόθηκαν και οι *Έξι και Μία Τύψεις για τον Ουρανό* (εκδόσεις Ίκαρος), ενώ στη Γερμανία εκδόθηκε επιλογή ποιημάτων του με τίτλο «*Korper des Sommers*». Ωστόσο, το 1960 σημάδεψε τον Οδυσσέα Ελύτη με ένα βαρύτατο διπλό πένθος, καθώς έχασε τη μητέρα του και τον αδελφό του Κωνσταντίνο. 

Το 1961 με κυβερνητική πρόσκληση επισκέφτηκε τις Ηνωμένες Πολιτείες από τα τέλη Μαρτίου έως τις αρχές Ιουνίου. Τον επόμενο χρόνο μετά από ένα ταξίδι στη Ρώμη επισκέφτηκε τη Σοβιετική Ένωση, προσκεκλημένος μαζί με τον Ανδρέα Εμπειρίκο και τον Γιώργο Θεοτοκά. Το δρομολόγιο που ακολούθησαν περιλάμβανε την Οδησσό, τη Μόσχα, όπου έδωσε μία συνέντευξη, και το Λένινγκραντ. 

Το 1964 ξεκίνησε η ηχογράφηση του μελοποιημένου *Άξιον Εστί* από τον Μίκη Θεοδωράκη, ενώ η συνεργασία του Ελύτη με τον συνθέτη είχε ξεκινήσει ήδη από το 1961. Το ορατόριο του Θεοδωράκη εντάχθηκε στο Φεστιβάλ Αθηνών και επρόκειτο αρχικά να παρουσιαστεί στο Ηρώδειο. Ωστόσο το Υπουργείο Προεδρίας Κυβερνήσεως αρνήθηκε να το παραχωρήσει, με αποτέλεσμα ο Ελύτης και ο Θεοδωράκης να αποσύρουν το έργο, το οποίο παρουσιάστηκε τελικά στις 19 Οκτωβρίου στο κινηματοθέατρο Rex. 

Το 1965 του απονεμήθηκε από τον Βασιλέα Κωνσταντίνο το παράσημο του Ταξιάρχου του Φοίνικος και το επόμενο διάστημα ολοκλήρωσε τη συλλογή δοκιμίων που θα συγκροτούσαν τα *Ανοιχτά Χαρτιά*. Παράλληλα πραγματοποίησε ταξίδια στη Σόφια, καλεσμένος της Ένωσης Βουλγάρων Συγγραφέων και στην Αίγυπτο. Μετά το πραξικόπημα της 21ης Απριλίου 1967, απείχε από τη δημοσιότητα ασχολούμενος κυρίως με τη ζωγραφική και την τεχνική του κολάζ, ενώ αρνήθηκε πρόταση να απαγγείλει ποιήματά του στο Παρίσι εξαιτίας της δικτατορίας που επικρατούσε. Στις 3 Μαΐου του 1969 εγκατέλειψε την Ελλάδα και εγκαταστάθηκε στο Παρίσι, όπου ξεκίνησε τη συγγραφή της συλλογής *Φωτόδεντρο*.

Λίγους μήνες αργότερα επισκέφτηκε για ένα διάστημα την Κύπρο, ενώ το 1971 επέστρεψε στην Ελλάδα και τον επόμενο χρόνο αρνήθηκε να παραλάβει το Μεγάλο Βραβείο Λογοτεχνίας που είχε θεσπίσει η δικτατορία. Μετά την πτώση της δικτατορίας, διορίστηκε πρόεδρος του Διοικητικού Συμβουλίου του ΕΙΡΤ και μέλος για δεύτερη φορά του Διοικητικού Συμβουλίου του Εθνικού Θεάτρου (1974&ndash;1977). Κατά τα χρόνια που ακολούθησαν συνέχισε το πολύπλευρο πνευματικό του έργο. Το 1978 αναγορεύτηκε επίτιμος διδάκτορας της Φιλοσοφικής Σχολής του Αριστοτελείου Πανεπιστημίου Θεσσαλονίκης.

### Βραβείο Νόμπελ Λογοτεχνίας

Το 1979 τιμήθηκε με το βραβείο Νόμπελ Λογοτεχνίας. Η αναγγελία της απονομής του βραβείου από τη Σουηδική Ακαδημία έγινε στις 18 Οκτωβρίου *«για την ποίησή του, η οποία, με φόντο την ελληνική παράδοση, ζωντανεύει με αισθηματοποιημένη δύναμη και πνευματική καθαρότητα βλέμματος τον αγώνα του σύγχρονου ανθρώπου για ελευθερία και δημιουργικότητα»*, σύμφωνα με το σκεπτικό της απόφασης. 

Ο Ελύτης παρέστη στην καθιερωμένη τελετή απονομής του βραβείου στις 10 Δεκεμβρίου του 1979, παραλαμβάνοντάς το από τον βασιλιά Κάρολο ΙΣτ’ Γουσταύο και γνωρίζοντας παγκόσμια δημοσιότητα. Η τελετή απονομής του βραβείου στη Στοκχόλμη μεταδόθηκε σε μαγνητοσκόπηση από την ΕΡΤ στις 10 Δεκεμβρίου 1979. Τον επόμενο χρόνο κατέθεσε το χρυσό μετάλλιο και τα διπλώματα του βραβείου στο Μουσείο Μπενάκη. 

Την απονομή του Νόμπελ ακολούθησαν τιμητικές διακρίσεις εντός και εκτός Ελλάδας, μεταξύ αυτών και η απονομή φόρου τιμής σε ειδική συνεδρίαση της Βουλής των Ελλήνων, η αναγόρευσή του σε επίτιμο διδάκτορα του Πανεπιστημίου της Σορβόνης, η ίδρυση έδρας νεοελληνικών σπουδών με τίτλο «Έδρα Ελύτη» στο Πανεπιστήμιο Ρούτγκερς του Νιου Τζέρσεϊ, καθώς και η απονομή του αργυρού μεταλλίου Benson από τη Βασιλική Φιλολογική Εταιρεία του Λονδίνου.

Πέθανε στις 18 Μαρτίου 1996 από ανακοπή καρδιάς στην Αθήνα.

### Η σχέση του με την πολιτική
225px|μικρογραφία|δεξιά|Μεταλλικό ανάγλυφο που εικονίζει τον Οδυσσέα Ελύτη, από τη Λότζια Ηρακλείου Κρήτης. Έργο του γλύπτη Γιάννη Παππά.
Ο Ελύτης δεν θα μπορούσε να χαρακτηριστεί ως πολιτικός ποιητής. Σπανιότατα εξέφραζε ορισμένες πολιτικές αλληγορίες μέσα από τα ποιήματά του. Συνήθως απείχε από την πολιτική, τα κόμματα και τις ιδεολογίες. Στα ποιήματά του εκφράζονται κυρίως η αγάπη για τον Ελληνισμό και την ορθόδοξη παράδοση.

Σύμφωνα με ένα άρθρο του Δημήτρη Μαρωνίτη ο Ελύτης, στη νεανική του ηλικία, είχε δείξει μεγάλο ενδιαφέρον για τον Επαναστατικό Μαρξισμό στη μορφή του Τροτσκισμού. Μάλιστα, αυτό το ενδιαφέρον είχε εκδηλωθεί με τη μετάφραση κάποιων άρθρων του Τρότσκι για φοιτητικό περιοδικό.

Αργότερα, δεδομένης της αστικής του καταγωγής, ο Ελύτης συνδέθηκε ελαφρώς με τη δεξιά παράταξη. Πάντως, στα πρώτα χρόνια της μεταπολίτευσης αρνήθηκε την πρόταση της Νέας Δημοκρατίας να συμπεριληφθεί στο ψηφοδέλτιο των βουλευτών Επικρατείας της, καθώς έμεινε πιστός στην αρχή που είχε υιοθετήσει, δηλαδή να μην αναμιγνύεται ενεργά στην πολιτική πρακτική. Το 1977 αρνήθηκε επίσης την αναγόρευσή του ως Ακαδημαϊκού., την οποία δήλωσε ότι στηρίζει με γραπτή επιστολή του. Παρόλα αυτά, ο Ελύτης υπήρξε εμπνευστής του ονόματος του κόμματος Πολιτική Άνοιξη, όπως είχε δηλώσει σε συνέντευξή του ο ιδρυτής, Αντώνης Σαμαράς. Το 1995 ο Σαμαράς πρότεινε τον Ελύτη για Πρόεδρο της Δημοκρατίας, μα και πάλι ο ποιητής αρνήθηκε.

Μετά τον θάνατό του, το 2012, ο τότε πρωθυπουργός Αντώνης Σαμαράς χρησιμοποίησε μερικούς στίχους του Ελύτη σε προεκλογικό σποτ της Νέας Δημοκρατίας και το γεγονός αυτό προξένησε αντιδράσεις, ιδιαίτερα από την τελευταία σύντροφό του, η οποία τόνισε ότι η ποίηση του Ελύτη δεν πρέπει να γίνεται αντικείμενο κανενός πολιτικού κόμματος, καθώς ο Ελύτης ανήκει σε όλους τους Έλληνες. Παρ' όλα αυτά η Νέα Δημοκρατία δεν το απέσυρε.

### Προσωπική ζωή
Ο Ελύτης φρόντιζε αυστηρά η προσωπική του ζωή να βρίσκεται μακριά από τα φώτα της δημοσιότητας. Όταν πέθανε, οι μόνοι στενοί συγγενείς του εν ζωή ήταν ο Ευάγγελος Αλεπουδέλης και η κόρη του αδελφού του Θόδωρου, Μυρσίνη Αλεπουδέλη-Λεωνιδοπούλου. Τελευταία σύντροφος της ζωής του ήταν η ποιήτρια Ιουλίτα Ηλιοπούλου, που ήταν και η κληρονόμος των πνευματικών δικαιωμάτων του έργου του.

## Έργο
Ο Οδυσσέας Ελύτης αποτέλεσε έναν από τους τελευταίους εκπροσώπους της λογοτεχνικής γενιάς του '30, ένα από τα χαρακτηριστικά της οποίας υπήρξε το ιδεολογικό δίλημμα ανάμεσα στην ελληνική παράδοση και τον ευρωπαϊκό μοντερνισμό. Ο ίδιος ο Ελύτης χαρακτήριζε τη δική του θέση στη γενιά αυτή ως *παράξενη* σημειώνοντας χαρακτηριστικά: *«Από το ένα μέρος ήμουνα ο στερνός μιας γενιάς, που έσκυβε στις πηγές μιας ελληνικότητας, κι απ' την άλλη ήμουν ο πρώτος μιας άλλης που δέχονταν τις επαναστατικές θεωρίες ενός μοντέρνου κινήματος»*. Το έργο του έχει επανειλημμένα συνδεθεί με το κίνημα του υπερρεαλισμού, αν και ο Ελύτης διαφοροποιήθηκε νωρίς από τον «ορθόδοξο» υπερρεαλισμό που ακολούθησαν σύγχρονοί του ποιητές, όπως ο Ανδρέας Εμπειρίκος, ο Νίκος Εγγονόπουλος ή ο Νικόλαος Κάλας. Επηρεάστηκε από τον υπερρεαλισμό και δανείστηκε στοιχεία του, τα οποία ωστόσο αναμόρφωσε σύμφωνα με το προσωπικό του ποιητικό όραμα, άρρηκτα συνδεδεμένο με το λυρικό στοιχείο και την ελληνική λαϊκή παράδοση. Οι επιρροές από τον υπερρεαλισμό διακρίνονται ευκολότερα στις δύο πρώτες ποιητικές συλλογές του *Προσανατολισμοί* (1940) και *Ήλιος ο πρώτος* (1943).

Μία από τις κορυφαίες δημιουργίες του υπήρξε το ποίημα *Το Άξιον Εστί* (1959), έργο με το οποίο ο Ελύτης διεκδίκησε θέση στην εθνική λογοτεχνία, προσφέροντας ταυτόχρονα μία «*συλλογική μυθολογία*» και ένα «*εθνικό έργο*». Η λογοτεχνική κριτική υπογράμμισε την αισθητική αξία του, καθώς και την τεχνική του αρτιότητα. Η γλώσσα του επαινέθηκε για την κλασική ακρίβεια της φράσης, ενώ η αυστηρή δόμησή του χαρακτηρίστηκε ως άθλος που *«δεν αφήνει να διαφανεί πουθενά ο παραμικρός βιασμός της αυθόρμητης έκφρασης»*. Τον «εθνικό» χαρακτήρα του *Άξιον Εστί* υπογράμμισαν μεταξύ άλλων ο Δ.Ν. Μαρωνίτης και ο Γεώργιος Π. Σαββίδης, ο οποίος σε μία από τις πρώτες κριτικές του ποιήματος διαπίστωσε πως ο Ελύτης δικαιούνταν το επίθετο «εθνικός», συγκρίνοντας το έργο του με αυτό του Διονυσίου Σολωμού, του Κωστή Παλαμά και του Άγγελου Σικελιανού. 

Η μεταγενέστερη πορεία του Ελύτη υπήρξε πιο ενδοστρεφής, επιστρέφοντας στον αισθησιασμό της πρώιμης περιόδου του και σε αυτό που ο ίδιος ο Ελύτης αποκαλούσε ως έκφραση μιας *«μεταφυσικής του φωτός»*: *«Έτσι το φως, που είναι η αρχή και το τέλος κάθε αποκαλυπτικού φαινομένου, δηλώνεται με την επίτευξη μιας ολοένα πιο μεγάλης ορατότητας, μιας τελικής διαφάνειας μέσα στο ποίημα που επιτρέπει να βλέπεις ταυτοχρόνως μέσα απ' την ύλη και μέσα από την ψυχή»*. Ιδιόμορφο, αλλά και ένα από τα σημαντικότερα έργα του Ελύτη, μπορεί να χαρακτηριστεί το σκηνικό ποίημα *Μαρία Νεφέλη* (1978), στο οποίο χρησιμοποιεί &mdash; για πρώτη φορά στην ποίησή του &mdash; την τεχνική του κολάζ. 

Πέρα από το ποιητικό του έργο, ο Ελύτης άφησε σημαντικά δοκίμια, συγκεντρωμένα στους τόμους *Ανοιχτά Χαρτιά* (1974) και *Εν Λευκώ* (1992), καθώς και αξιόλογες μεταφράσεις Ευρωπαίων ποιητών και θεατρικών συγγραφέων.

## Εργογραφία
### Ποιητικές συλλογές και μεμονωμένα ποιήματα
* *[[Προσανατολισμοί]]*, περιοδικό «Νέα Γράμματα», Αθήνα 1936 - Πυρσός, Αθήνα 1940
* *[[Οι κλεψύδρες του αγνώστου]]*, περιοδικό «Μακεδονικές Ημέρες», Θεσσαλονίκη 1937
* *[[Ήλιος ο Πρώτος, Μαζί με τις παραλλαγές πάνω σε μιαν αχτίδα]]*, Γλάρος, Αθήνα 1943
* *[[Άσμα ηρωικό και πένθιμο για τον χαμένο ανθυπολοχαγό της Αλβανίας]]*, περιοδικό *Τετράδιο*, τ. 2, Αθήνα 1945· Ίκαρος, Αθήνα 1962
* Ποίημα «Ωδή στον Πικασσό», περιοδικό *Επιθεώρηση Τέχνης*, έτος Η΄, τόμος ΙΕ΄, αρ. 85, 1948
* *[[Το Άξιον Εστί (ποίημα)| Το Άξιον Εστί]]*, Ίκαρος, Αθήνα 1959
* *[[Έξι και μία τύψεις για τον ουρανό]]*, Ίκαρος, Αθήνα 1960
* Ποίημα «Μικρόν Ανάλογον για τον Ν. Χατζηκυριάκο-Γκίκα», περιοδικό *Ζυγός*, τ. 58, 1960
* Ποιήματα «Ψαλμός και ψηφιδωτό για μιαν άνοιξη στην Αθήνα», «Δώδεκα Νήσων Άγγελος» και «Της Σελήνης της Μυτιλήνης», περιοδικό *Εποχές"", τ. 24, 1965
* *Ο Ήλιος ο Ηλιάτορας*, Ίκαρος, Αθήνα 1971
* *Το Φωτόδεντρο και η Δέκατη Τέταρτη Ομορφιά*, Ίκαρος, Αθήνα 1971
* Ποίημα «Θάνατος και ανάστασις του Κωνσταντίνου Παλαιολόγου», τυπωμένο στο εξωτερικό σε 111 αριθμημένα αντίτυπα, 1971
* *Το Μονόγραμμα*, Ίκαρος, Αθήνα 1972
* *Τα Ρω του Έρωτα*, Αστερίας, Αθήνα 1972
* Ποίημα «Villa Natacha», τυπωμένο σε 111 αριθμημένα αντίτυπα, Τραμ, Θεσσαλονίκη 1973
* *Φυλλομάντης*, στη σειρά «Ένας Ποιητής, ένα Ποίημα», Αστερίας, 1973
* Ποίημα «Αιώνος Είδωλον», περιοδικό *Η Συνέχεια*, αρ. 3, Αθήνα 1973
* *Τα Ετεροθαλή*, Ίκαρος, Αθήνα 1974. Περιέχει όλα τα ως τότε ποιήματα, δημοσιευμένα ή ανέκδοτα, που είχαν μείνει έξω από τις ενότητες των άλλων ποιητικών συλλογών
* *Η καλωσύνη στις λυκοποριές*, περιοδικό *Τετράδιο*, Αθήνα 1/1947
* *Μαρία Νεφέλη*, Ίκαρος, Αθήνα 1978
* *Τρία ποιήματα με σημαία ευκαιρίας*, Ίκαρος, Αθήνα 1982
* *Ωδή στη Σαντορίνη*, Αρχείο Θηραϊκών Μελετών - Συλλογή Δημήτρη Τσίτουρα, Αθήνα, 1984
* *Ημερολόγιο ενός αθέατου Απριλίου*, Ύψιλον/Βιβλία, Αθήνα 1984
* *Ο μικρός ναυτίλος*, Ίκαρος, Αθήνα 1985
* *Ιουλίου Λόγος*, Αθήνα 1991
* *Τα ελεγεία της Οξώπετρας*, Ίκαρος, Αθήνα 1991
* *Η ποδηλάτισσα*, Βιβλιοπωλείο της Εστίας, Αθήνα 1991
* *Δυτικά της λύπης*, Ίκαρος, Αθήνα 1995
* *Εκ του πλησίον*, Ίκαρος, Αθήνα 1998 (μεταθανάτια έκδοση)

=== Δοκίμια ===
* «Η αληθινή φυσιογνωμία και η λυρική τόλμη του Ανδρέα Κάλβου», περ. *Νέα Εστία*, Αθήνα 1946
* *Ο ζωγράφος Θεόφιλος*, Αστερίας, Αθήνα 1973
* *Ανοιχτά χαρτιά*, Αστερίας, Αθήνα 1974
* *Η μαγεία του Παπαδιαμάντη*, Ερμείας, Αθήνα 1976
* *Σηματολόγιον*, Ερμείας, Αθήνα 1977
* *Αναφορά στον Ανδρέα Εμπειρίκο*, Τραμ, Θεσσαλονίκη 1979
* *Ιδιωτική οδός*, Ύψιλον/Βιβλία, Αθήνα 1980
* *Τα δημόσια και τα ιδιωτικά*, Ίκαρος, Αθήνα 1990
* *Εν λευκώ*, Ίκαρος, Αθήνα 1992
* *Ο κήπος με τις αυταπάτες*, Ύψιλον/Βιβλία, Αθήνα 1995

=== Μεταφράσεις ===
* [[Πωλ Ελυάρ]], «Ποιήματα», περ. *Τα Νέα Γράμματα*, Αθήνα 3/1936
* Πωλ Ελυάρ, «Δημόσιο Ρόδο», περ. *Τα Νέα Γράμματα*, Αθήνα 11/1936
* [[Πιέρ Ζαν Ζουβ]], «Ποιήματα Ι&ndash;ΧΧVΙΙ», περ. *Τα Νέα Γράμματα*, Αθήνα 12/1938
* [[Ζαν Ζιρωντού]], *Νεράιδα: Ονειρόδραμα σε τρεις πράξεις*, Εταιρία Σπουδών Σχολής Μωραΐτη, Αθήνα 1973
* [[Μπέρτολτ Μπρεχτ]], *Ο κύκλος με την κιμωλία*, Εταιρία Σπουδών Σχολής Μωραΐτη, Αθήνα 1974· Ύψιλον/θέατρο, Αθήνα 2010
* *Δεύτερη γραφή* ([[Αρτύρ Ρεμπό]], Κόμης του Λοτρεαμόν, Πωλ Ελυάρ, Πιέρ Ζαν Ζουβ, [[Τζουζέπε Ουνγκαρέτι]], [[Φεντερίκο Γκαρθία Λόρκα]], [[Βλαντίμιρ Μαγιακόφσκι|Βλάντιμιρ Μαγιακόφσκι]]), Ίκαρος, Αθήνα 1976
* *Σαπφώ*, Ίκαρος, Αθήνα 1984
* [[Απόστολος Ιωάννης]], *Η Αποκάλυψη*, Ύψιλον/Βιβλία, Αθήνα 1985
* [[Κριναγόρας]], Ύψιλον/Βιβλία, Αθήνα 1987
* [[Ζαν Ζενέ]], *Οι Δούλες*, Ύψιλον/Βιβλία, Αθήνα 1994

=== Συνεντεύξεις - Λευκώματα ===
* [[Ευγένιος Αρανίτσης]], *Το δωμάτιο με τις εικόνες*, εικονογράφηση Οδ. Ελύτη, Ίκαρος, Αθήνα 1986
* *Συν τοις άλλοις, 37 συνεντεύξεις*, επιμ. Ηλία Καφάογλου, Ύψιλον/Βιβλία, Αθήνα 2011
* *Οδυσσέας Ελύτης: Ο ναυτίλος του αιώνα*, επιμ. Ιουλίτα Ηλιοπούλου, Ίκαρος, Αθήνα 2011

== Μελοποιημένα έργα του Ελύτη ==
Σημαντικός αριθμός ποιημάτων του Οδυσσέα Ελύτη έχει μελοποιηθεί και τραγουδηθεί από πολλούς καλλιτέχνες. Μερικά έργα αναφέρονται παρακάτω:
*9 Φεβρουαρίου 1959: Ο [[Μάνος Χατζιδάκις]] παρουσιάζει τα τραγούδια που έγραψε για την παράσταση του Θεάτρου Τέχνης *Ο κύκλος με την κιμωλία* του [[Μπέρτολτ Μπρεχτ]], σε απόδοση Οδυσσέα Ελύτη. Ερμηνεύει ο [[Γιώργος Μούτσιος]] και παίζει πιάνο ο συνθέτης. Αργότερα την ίδια χρονιά κυκλοφορεί δίσκος 45 στροφών με 4 από αυτά.
*1964: *Το Άξιον Εστί* (Columbia GALP101/2 & 70201/2 LP-CD), το ποίημα του Οδυσσέα Ελύτη (που εκδόθηκε το [[1959]]) μελοποιημένο από τον [[Μίκης Θεοδωράκης|Μίκη Θεοδωράκη]]. Τραγουδούν ο [[Γρηγόρης Μπιθικώτσης]], ο [[Θεόδωρος Δημήτριεφ]] και η Μικτή Χορωδία Θάλειας Βυζαντίου. Απγγέλλει ο [[Μάνος Κατράκης]]. Το εξώφυλλο του δίσκου από τον [[Γιάννης Τσαρούχης|Γιάννη Τσαρούχη]].
*1964: *Ο Ελύτης Διαβάζει Ελύτη* (Διόνυσος 0801 LP), τις *Έξι και Μία Τύψεις για τον Ουρανό* και τα *Επτά Νυχτερινά Επτάστιχα* με μουσική συνοδεία του [[Αργύρης Κουνάδης|Αργύρη Κουνάδη]].
*1964: *Επιτάφιος* (Philips 6414953 LP-CD), όπου εκτός από τον *Επιτάφιο* του [[Γιάννης Ρίτσος|Γιάννη Ρίτσου]] η [[Νάνα Μούσχουρη]] τραγουδά το *Ένα το Χελιδόνι* του Ελύτη από το *Άξιον Εστί*. Η μουσική του Μίκη Θεοδωράκη.
*1965: *Ο Ελύτης Διαβάζει Ελύτη* (Διόνυσος 0855 LP), από το *Άξιον Εστί* διαβάζει τη *Γένεση* και το *Δοξαστικό*.
*1966: *Μικρές Κυκλάδες / Λιποτάκτες* (HMV GCLP9 & Columbia SCXG210 & 70210 LP-CD), ποιήματα του Οδυσσέα Ελύτη και του Γιάννη Θεοδωράκη μελοποιημένα από τον Μίκη Θεοδωράκη. Ερμηνεύει ο συνθέτης και η Ντόρα Γιαννακοπούλου.
*1967: *Άσμα Ηρωικό και Πένθιμο για τον Χαμένο Ανθυπολοχαγό της Αλβανίας* (Lyra 3506 LP), ο [[Νότης Μαυρουδής]] μελοποίησε το ποίημα του Ελύτη που εκδόθηκε για πρώτη φορά το [[1946]]. Τραγουδούν η Ρενάτα Καπερνάρου, ο Πέτρος Πανδής, η Πετρή Σαλπέα. Αφηγητής ο [[Χρήστος Τσάγκας]].
*1969: *Ήλιος ο Πρώτος* (Philips 6331043 LP-CD), η ποίηση του Ελύτη (που πρωτοεκδόθηκε το [[1943]]) μελοποιημένη από τον [[Γιάννης Μαρκόπουλος|Γιάννη Μαρκόπουλο]], ερμηνεύουν οι [[Μαρία Δημητριάδη]], Σταύρος Πασπαράκης και η χορωδία Αινιάν. Αφηγητής ο [[Γιάννης Φέρτης]].
*1970: *Χατζιδάκις με Αγάπη* (Lyra 3567 & Minerva 22049 LP), ο Γιώργος Μούτσιος και η Μαρία Δουράκη σε τραγούδια του Μάνου Χατζιδάκι. Τα 4 από αυτά είναι από τον *Κύκλο με την Κιμωλία* του Μπρεχτ, σε απόδοση Ελύτη.
*1971: *Θεοδωράκης Διευθύνει Θεοδωράκη 2* (Polydor 2393025 LP-CD), ηχογραφημένος στο [[Παρίσι]], κυκλοφόρησε στην [[Ελλάδα]] το [[1974]]. Περιέχει το *Romancero Gitano* του [[Φεδερίκο Γκαρθία Λόρκα]] σε μετάφραση Ελύτη, τα *Τραγούδια του Ανδρέα* σε στίχους Θεοδωράκη και τη *Μυθολογία* του [[Γιώργος Σεφέρης|Γιώργου Σεφέρη]]. Με τη [[Μαρία Φαραντούρη]] και τον [[Αντώνης Καλογιάννης|Αντώνη Καλογιάννη]]. Στο CD, που κυκλοφόρησε το [[1991]], υπάρχουν και το *Επιφάνια Αβέρωφ* του Σεφέρη με τον Καλογιάννη και τον Yves Montand και το *Μιλώ* του [[Μανόλης Αναγνωστάκης|Μανόλη Αναγνωστάκη]] με τον Καλογιάννη.
*1971: *Ο Μεγάλος Ερωτικός* (Νότος 3901 LP-CD), ανάμεσα στα 11 ποιήματα που μελοποίησε ο Μάνος Χατζιδάκις υπάρχει το *Με την Πρώτη Σταγόνα της Βροχής* του Ελύτη που ερμηνεύει ο [[Δημήτρης Ψαριανός]].
*1972: *Το Θαλασσινό Τριφύλλι* (Lyra 3576 LP-CD), ο [[Μιχάλης Βιολάρης]] και η [[Ρένα Κουμιώτη]] σε ποιήματα του Ελύτη μελοποιημένα από τον Λίνο Κόκοτο.
*1974: *Μικρές Κυκλάδες* (Lyra 3582 LP-CD), Μίκης Θεοδωράκης και Οδυσσέας Ελύτης με τη Σούλα Μπιρμπίλη.
*1974: *Αντόνιο Τόρρες Χερέδια* (Lyra 3711 LP-CD), ποίηση του Φεδερίκο Γκαρθία Λόρκα, σε ελληνική απόδοση Οδυσσέα Ελύτη, μελοποιημένη από τον Γιάννη Γλέζο, με τη Μαρία Δημητριάδη.
*1976: *Αρχιπέλαγος* (ΕΜΙ 70232 LP-CD), τραγούδια με μουσική του Μίκη Θεοδωράκη. Ο Γρηγόρης Μπιθικώτσης στο ποίημα του Ελύτη *Ανάμεσα Σύρο και Τζια*.
*1978: *Romancero Gitano* (Lyra 3730 LP), η [[Αρλέτα]] σε 7 ποιήματα του Φεδερίκο Γκαρθία Λόρκα σε ελληνική απόδοση του Οδυσσέα Ελύτη και μουσική του Μίκη Θεοδωράκη, και τέσσερα ακόμη τραγούδια του Θεοδωράκη. Στις κιθάρες η Αρλέτα και ο Βασίλης Ρακόπουλος.
*1979: *Η Ποδηλάτισσα* (Lyra 3324 LP-CD), ποιήματα του Οδυσσέα Ελύτη μελοποιημένα από τον Μιχάλη Τρανουδάκη, με την [[Αφροδίτη Μάνου]] (πρώτος προσωπικός δίσκος της).
*1980: *Το Άξιον Εστί* (Lyra 13002 LP), στη [[σουηδική γλώσσα]] από [[Σουηδία|Σουηδούς]] εκτελεστές.
*1982: *Ο Ήλιος ο Ηλιάτορας* (Minos 444 LP-CD), μουσική του [[Δημήτρης Λάγιος|Δημήτρη Λάγιου]], ποίηση του Οδυσσέα Ελύτη. Τραγουδούν ο [[Γιώργος Νταλάρας]], η [[Ελένη Βιτάλη]], ο Νίκος Δημητράτος και η Χορωδία Λαμίας.
*1983: *Σύννεφο, Σύννεφο Πού Πας* (Δισκογραφικός Συνεταιρισμός Καλλιτεχνών 04 LP), η μουσική του Μιχάλη Τρανουδάκη και ερμηνεύει η Σοφία Μιχαηλίδου. Υπάρχουν τα ποιήματα του Ελύτη *Τελετή* και *Σπίτι το Ακατοίκητο*.
*1984: *Προσανατολισμοί* (Lyra 3374 LP-CD), μουσική [[Ηλίας Ανδριόπουλος|Ηλία Ανδριόπουλου]], ποίηση Οδυσσέα Ελύτη (που πρωτοεκδόθηκε το [[1939]]). Τραγουδά η [[Άλκηστις Πρωτοψάλτη]]. Απαγγέλλει η [[Ρηνιώ Παπανικόλα]].
*1984: *Μαρία Νεφέλη* (Auvidis 4462 LP), η [[Αγγελική Ιονάτου]] μελοποιεί και τραγουδά Οδυσσέα Ελύτη. Μαζί της ο [[Σπύρος Σακκάς]]. [[Γαλλία|Γαλλική]] έκδοση.
*1984: *Στην Όχθη της Καρδιάς μου* (ΕΝΜ CP968 & Ακτή 469439 LP), 12 τραγούδια με μουσική του Νότη Μαυρουδή. Τα επτά από αυτά είναι ποιήματα των Giuseppe Ungaretti (4), [[Πωλ Ελυάρ]] (2) και Pierre Jean Jouve σε ελληνική απόδοση του Οδυσσέα Ελύτη. Τραγουδά ο Γιάννης Σαμσιάρης και παίζει κιθάρα ο συνθέτης.
*1985: *Ο Χατζιδάκις Παίζει Χατζιδάκι* (HMV 401038 LP-CD), όπου ανάμεσα σε άλλα υπάρχουν και τέσσερα τραγούδια από τον *Κύκλο με την Κιμωλία* με τον Γιώργο Μούτσιο.
*1987: *Ήχος Β΄* (EMI 170137 LP-CD), οι Δυνάμεις του Αιγαίου στον δεύτερο δίσκο τους μελοποιούν τα ποιήματα του Ελύτη *Κόκκινο Άλογο* και *Σε Μεγάλη Απόσταση*.
*1988: *Το Άξιον Εστί* (Minos 735/6 LP-CD) των Μίκη Θεοδωράκη και Οδυσσέα Ελύτη, με τους Γιώργο Νταλάρα, Ανδρέα Κουλουμπή, [[Νικήτας Τσακίρογλου|Νικήτα Τσακίρογλου]] και τη χορωδία της Έλλης Νικολαΐδου στην ηχογράφηση της συναυλίας στο [[Ωδείο Ηρώδου του Αττικού]], στις [[17 Σεπτεμβρίου]] [[1988]].
*1989: *Το Άξιον Εστί* (Motivo 1030 LP), με την παιδική χορωδία του Πνευματικού Κέντρου του Δήμου Μοσχάτου, υπό τη διεύθυνση και διδασκαλία του Δημήτρη Τυπάλδου.
*1990: *Ρεσιτάλ* (Σείριος 89005/6 LP-CD), ο Σπύρος Σακκάς ερμηνεύει, ανάμεσα σε άλλα, έξι ποιήματα του Μπρεχτ από τον *Κύκλο με την Κιμωλία*, σε ελληνική απόδοση του Ελύτη και με μουσική του Μάνου Χατζιδάκι.
*1991: *Four Song Circles* (Musica Viva 88031 LP-CD), η Λίλα Αδαμάκη στις *Μυκρές Κυκλάδες* (Ελύτης-Θεοδωράκης) για φωνή και πιάνο. Επίσης σε ποιήματα των Γιώργου Σεφέρη και [[Κωνσταντίνος Καβάφης|Κωνσταντίνου Καβάφη]] μελοποιημένα από τους Αργύρη Κουνάδη και Δημήτρη Μητρόπουλο, αντίστοιχα. Στο πιάνο ο Γιάννης Παπαδόπουλος.
*1992: *Ο Έρωτας* (Auvidis 6187 CD), η Αγγελική Ιονάτου ερμηνεύει και γράφει μουσική για ποιήματα του Ελύτη. Γαλλική έκδοση.
*1993: *Άπονες Εξουσίες* (MBI 105/6 LP-CD), διπλός δίσκος με τραγούδια του Μίκη Θεοδωράκη. Περιέχει ζωντανή ηχογράφηση του *Άξιον Εστί* με τον Γρηγόρη Μπιθικώτση και τον Μάνο Κατράκη.
* Η πεντάμορφη στον κήπο, [[Γιώργος Κουρουπός]]
*1996: *Τραγούδια για τους μήνες*, όπου ανάμεσα σε άλλα υπάρχουν και τέσσερα ποιήματα του Οδυσσέα Ελύτη μελοποιημένα από τον [[Δημήτρης Παπαδημητρίου (μουσικός)|Δημήτρη Παπαδημητρίου]]. Ερμηνεύει η [[Ελευθερία Αρβανιτάκη]]. 
* Η νεροσταγόνα, [[Θόδωρος Αντωνίου]]
* Με την πρώτη σταγόνα της βροχής, [[Μάνος Χατζιδάκις]]
* Ο Ήλιος ο ηλιάτορας, [[Ζαράνης Πέτρος]]
* Ο Αύγουστος, Ζαράνης Πέτρος
*Ο γλάρος. Σπύρος Σαμοΐλης

==Μεταφράσεις των έργων του σε άλλες γλώσσες==
[[Μιγκέλ Καστίγιο Ντιντιέ|Miguel Castillo Didier]]: *El Axion Estí de Odiseas Elytis, estudio y traducción* (*Το Άξιον Εστί του Οδυσσέα Ελύτη, μελέτη και μετάφραση*), Caracas, 1981.

== Παραπομπές ==
<references />

== Πηγές ==
* [[Μάριο Βίττι]], *Οδυσσέας Ελύτης. Κριτική μελέτη*, Ερμής, Αθήνα 1984
* Οδυσσέας Ελύτης, *Αυτοπροσωπογραφία σε λόγο προφορικό*, Ύψιλον, Αθήνα 2000
* «Αφιέρωμα στον Οδυσσέα Ελύτη», περιοδικό *Χάρτης*, τ. 21-23, Αθήνα, Νοέμβριος 1986
*Οδυσσέας Ελύτης (Αφιέρωμα), Περιοδικό *Αιολικά Γράμματα*, Τόμος Η΄, τεύχη 43-44 1978 (Επιμέλεια: Γιώργος Βαλέτας)

== Βιβλιογραφία ==
* [[Μάριο Βίττι]], *Οδυσσέας Ελύτης: Βιβλιογραφία 1935-1971*, συνεργασία Αγγελικής Γαβαθά, Ίκαρος, Αθήνα, 1977
* [[Κίμων Φράιερ]], *Άξιον Εστί το τίμημα. Εισαγωγή στην ποίηση του Οδυσσέα Ελύτη*, μτφ. [[Νάσος Βαγενάς]], Κέδρος, Αθήνα 1978
* [[Δημήτρης Μαρωνίτης]], *Όροι του λυρισμού στον Οδυσσέα Ελύτη*, [[Εκδόσεις Κέδρος|Κέδρος]], Αθήνα 1980
* Αφιέρωμα στον Οδυσσέα Ελύτη, περ. *Γράμματα και Τέχνες*, τ. 43-44, Νοέμβριος-Δεκέμβριος 1985
* Α. Μυκωνίου-Δρυμπέτα, *Ελύτης και σουρρεαλισμός. Η καταγραφή μιας επίδρασης*, Παρατηρητής, Θεσσαλονίκη 1988
* [[Νίκος Δήμου]], *Δοκίμια Ι. Οδυσσέας Ελύτης*, Νεφέλη, Αθήνα 1992
* Παναγιώτης Νούτσος, «Ο Ελύτης και η "πολιτική" της υπερρεαλιστικής γραφής», *Θέματα Λογοτεχνίας*, αρ. 1, Νοέμβρ. 1995/Φεβρ. 1996, σσ. 46-52
*Ευάγγελος Ανδρέου, *Δεν τον εννόησαν ποτέ, κι όμως...* Περιοδικό "ΕΙ" τ.13 1996
* [[Ηλίας Πετρόπουλος]], *Ελύτης, Μόραλης, Τσαρούχης*, εκδ. Πατάκη, Αθήνα 1998
* [[Ανδρέας Μπελεζίνης]], *Ο όψιμος Ελύτης*, Ίκαρος, Αθήνα 1999
* Συλλογικό έργο, *Δεκαέξι κείμενα για το* Άξιον Εστί, Ίκαρος, Αθήνα 2001
* Ελένα Κουτριάνου, *Με άξονα το φως: Η διαμόρφωση και η κρυστάλλωση της ποιητικής του Οδυσσέα Ελύτη*, Ίδρυμα Κώστα και Ελένης Ουράνη, Αθήνα 2002
* Μαρία Χατζηγιακουμή, *Η υπέρβαση της ιστορίας στο έργο του Οδυσσέα Ελύτη*, εκδ. Ελληνικά Γράμματα, Αθήνα 2004
* Δημήτρης Νικορέτζος, *Ο άγνωστος Ελύτης της Μυτιλήνης*, 2 τόμοι, εκδ. Αιολίδα, Μυτιλήνη 2009

== Εξωτερικοί σύνδεσμοι ==


* [http://nobelprize.org/nobel_prizes/literature/laureates/1979/ Επίσημη ιστοσελίδα των Βραβείων Νομπέλ] - Περιέχει σύντομη βιογραφία και την ομιλία του Ελύτη κατά την απονομή του βραβείου Νομπέλ
* [https://web.archive.org/web/20110415084257/http://www.patris.gr/articles/45147/12061?PHPSESSID=2b8f0032cb20c2d65b4d2917372d4c39 Ο χαιρετισμός του Ελύτη στην απονομή του Νομπέλ] - Δημοσίευση στην ηλεκτρονική έκδοση της εφημερίδας *Πατρίς*
* [[Δημήτρης Δασκαλόπουλος (ποιητής)|Δημήτρης Δασκαλόπουλος]], *Οδυσσέας Ελύτης. Άξιος εστί ο ήλιος ο ηλιάτορας*, άρθρο στην εφημερίδα *Τα Νέα*, δημοσίευση 12 Φεβρουαρίου 2000
* [[Δημήτρης Μαρωνίτης]], [http://www.tovima.gr/default.asp?pid=2&artid=177416&ct=114 *ΝΕΕΣ ΕΠΟΧΕΣ, Θέματα ποιητικής*], άρθρο στην εφημερίδα *Το Βήμα*, 3 Δεκεμβρίου 2006
* [http://www.ekebi.gr/frontoffice/portal.asp?cpage=NODE&cnode=649 Βιογραφία του Ελύτη στην ιστοσελίδα του Εθνικού Κέντρου Βιβλίου] 
* [http://www.snhell.gr/lections/writer.asp?id=9 Αναγνώσεις ποιημάτων του Ελύτη]  - Από το Σπουδαστήριο Νέου Ελληνισμού
* [http://www.snhell.gr/anthology/writer.asp?id=9 Αποσπάσματα έργων του]  - Από το Σπουδαστήριο Νέου Ελληνισμού
* Jeffrey Carson, *Εμπιστεύτηκε το Άξιον Εστί στην Αριστερά*, άρθρο στην εφημερίδα *Τα Νέα'', δημοσίευση 27 Νοεμβρίου 1999
* Προτεινόμενη βιβλιογραφία - Από την ιστοσελίδα του Υπουργείου Πολιτισμού, προτείνει ο κριτικός λογοτεχνίας Άρης Μπερλής
* 

### Ψηφιακό αρχείο ΕΡΤ
* 
* 
* 
* 
* 
* 
* 
* 

### Ηχητικά αρχεία
* Δεκάλεπτο απόσπασμα της ομιλίας του Ελύτη στην Ακαδημία Νόμπελ το 1979 


Κατηγορία:Κατηγορία Commons με τοπικό σύνδεσμο ίδιο με των Wikidata
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Έλληνες μεταφραστές
Κατηγορία:Έλληνες κριτικοί της τέχνης
Κατηγορία:Έλληνες δοκιμιογράφοι
Κατηγορία:Γενιά του '30
Κατηγορία:Έλληνες λόγιοι του 20ου αιώνα
Κατηγορία:Έλληνες νομπελίστες
Κατηγορία:Βραβευμένοι με Νόμπελ Λογοτεχνίας
Κατηγορία:Βραβευμένοι με Κρατικά Βραβεία Λογοτεχνίας
Κατηγορία:Ενταφιασμοί στο Πρώτο Νεκροταφείο Αθηνών